เอกสารแนบ 3: รายงานการกำกับดูแลกิจการของคณะกรรมการตรวจสอบ

เรียน ท่านผู้ถือหุ้น บริษัท บีจีที คอร์ปอเรชั่น จำกัด (มหาชน)

  คณะกรรมการตรวจสอบ บริษัท บีจีที คอร์ปอเรชั่น จำกัด (มหาชน)
  ประกอบด้วยกรรมการอิสระรวม 3 ท่าน ได้แก่ พล.ต.อ.เสรีพิศุทธ์ เตมียาเวส
  เป็นประธานกรรมการตรวจสอบ ศาสตราจารย์กิตติคุณ ดร.สุรพล วิรุฬห์รักษ์ และ นายภาณุ
  คงแท่น ดำรงตำแหน่งกรรมการตรวจสอบ ทั้ง 3 ท่านเป็นผู้ที่มีความรู้ ความเชี่ยวชาญ
  และประสบการณ์ในด้านกฎหมาย การเงิน การบริหารและการตลาด

  คณะกรรมการตรวจสอบได้ปฏิบัติหน้าที่ตามขอบเขต
  หน้าที่และความรับผิดชอบที่ได้รับมอบหมายจากคณะกรรมการบริษัท ในปี 2555
  คณะกรรมการตรวจสอบได้มีการประชุมรวม 4 ครั้ง
  โดยได้ประชุมร่วมกับผู้บริหารระดับสูงที่เกี่ยวข้อง แผนกตรวจสอบระบบงานภายในและผู้สอบบัญชี
  ผลการสอบทานของคณะกรรมการตรวจสอบ มีสาระสำคัญ สรุปได้ดังนี้

  สอบทานงบการเงิน
  คณะกรรมการตรวจสอบได้พิจารณาสอบทานงบการเงินรายไตรมาสและงบการเงินสำหรับปี 2555
  ร่วมกับผู้อำนวยการสายงานบริหารการเงิน
  เพื่อให้งบการเงินมีความถูกต้องและเป็นไปตามมาตรฐานการบัญชีที่รับรองโดยทั่วไป
  และมีการเปิดเผยข้อมูลทางการเงินอย่างเพียงพอ
  คณะกรรมการตรวจสอบได้สอบถามและรับฟังจากผู้บริหารและผู้สอบบัญชีในเรื่องความถูกต้องครบถ้วนของงบการเงิน
  และความเพียงพอในการเปิดเผยข้อมูล
  ซึ่งคณะกรรมการตรวจสอบมีความเห็นสอดคล้องกับผู้สอบบัญชีว่า
  งบการเงินดังกล่าวมีความถูกต้องตามที่ควรในสาระสำคัญตามมาตรฐานการบัญชีที่รับรองทั่วไป

  สอบทานรายการระหว่างกัน
  คณะกรรมการตรวจสอบได้สอบทานการเปิดเผยรายการระหว่างกันของบริษัทฯ
  ซึ่งอาจทำให้เกิดความขัดแย้งทางผลประโยชน์ระหว่างผู้มีส่วนได้เสียกับบริษัทฯ
  ผลการสอบทานพบว่า รายการระหว่างกันเป็นไปตามเงื่อนไขธุรกิจการค้าปกติทั่วไป
  และได้ดำเนินตามหลักเกณฑ์ที่ตลาดหลักทรัพย์กำหนด โดยบริษัทฯ
  ได้ถือปฏิบัติตามนโยบายการกำกับดูแลกิจการที่ดี

  สอบทานระบบการควบคุมภายใน
  คณะกรรมการตรวจสอบได้สอบทานความเพียงพอของระบบการควบคุมภายในของบริษัทฯ ในปี
  2555 มีความเห็นว่า ระบบการควบคุมภายในมีความเพียงพอและเหมาะสม
  มีการปรับปรุงแก้ไขให้สอดคล้องกับสถานการณ์ที่เปลี่ยนแปลง เพื่อให้การดำเนินงานของบริษัทฯ
  บรรลุวัตถุประสงค์ตามที่กำหนด

  นอกจากนี้ คณะกรรมการตรวจสอบได้สอบทานให้บริษัทฯ
  ปฏิบัติตามประกาศของคณะกรรมการกำกับหลักทรัพย์และตลาดหลักทรัพย์
  และตลาดหลักทรัพย์ตลอดจนกฎหมายที่เกี่ยวข้องกับการดำเนินธุรกิจอย่างสม่ำเสมอ
  เพื่อให้เกิดประสิทธิภาพและประสิทธิผลสูงสุด
  รวมทั้งการปฏิบัติต่อผู้มีส่วนได้เสียต่อธุรกิจของบริษัทฯ ด้วยความเป็นธรรม โปร่งใส
  และสามารถตรวจสอบได้ตามหลักการกำกับดูแลกิจการที่ดี ทั้งนี้
  เพื่อสร้างความน่าเชื่อถือให้แก่ผู้ลงทุนและผู้มีส่วนได้เสียคณะกรรมการตรวจสอบจะมีการพิจารณาคัดเลือกผู้สอบบัญชีประจำปี
  และพิจารณาค่าตอบแทนให้เสร็จสิ้น เพื่อขออนุมัติต่อที่ประชุมผู้ถือหุ้น ตามระเบียบปฏิบัติต่อไป

  คณะกรรมการตรวจสอบพิจารณาแล้วเห็นว่า บริษัท บีจีที คอร์ปอเรชั่น จำกัด (มหาชน)
  ถือนโยบายการกำกับดูแลกิจการที่ดีเป็นสำคัญมีผลให้ระบบการควบคุมภายในมีประสิทธิภาพเพียงพอ
  ไม่มีข้อบกพร่องอย่างเป็นสาระสำคัญมีการบริหารจัดการความเสี่ยงอย่างเหมาะสม
  รายงานทางการเงินแสดงข้อเท็จจริงในส่วนที่เป็นสาระสำคัญครบถ้วน
  ถูกต้องตามมาตรฐานการบัญชี มีการปฏิบัติตามกฏหมาย ข้อกำหนดและข้อผูกพันต่างๆ
  มีการเปิดเผยรายการที่เกี่ยวโยงกันอย่างถูกต้อง
  และมีการปฏิบัติงานที่สอดคล้องกับระบบการกำกับดูแลกิจการที่ดีอย่างเพียงพอ โปร่งใส
  และเชื่อถือได้

  []

  พล.ต.อ.........................................................

  (เสรีพิศุทธ์ เตมียาเวส)

  ประธานกรรมการตรวจสอบ